## Carlos Mazón: “El 100 % de les depuradores estaran reconstruïdes este estiu”

*** Destaca l’esforç que ha fet el Consell “des del minut zero” perquè estes infraestructures estigueren operatives de manera provisional des de mitjan febrer
* Assenyala la inversió de 54,6 milions d’euros per a reparar “en temps rècord” les 123 depuradores gestionades per l’EPSAR i ressalta que actualment ja estan executades el 60 % de les obres de reconstrucció d’estes instal·lacions
* Realça que la Comunitat Valenciana és l’autonomia “que millor recupera, depura i reutilitza aigües de tota Espanya” i subratlla que s’aconseguira l’abocament 0 en l’Albufera tan sols un mes després de les inundacions
* El president visita les obres de la depuradora d’Algemesí – Albalat de la Ribera, a la qual la Generalitat ha destinat 133.000 euros, i recalca el compromís amb Algemesí en la reparació d’infraestructures i gestió de residus**

**Algemesí.**

El president de la Generalitat, Carlos Mazón, ha destacat que el Consell ja ha executat el 60 % de les actuacions de reconstrucció de sistemes de sanejament i depuració danyats per les riuades d’octubre i ha ressaltat que el 100 % de les 123 depuradores afectades “estaran restaurades abans d’estiu”.

Mazón ha recordat que “des de mitjan febrer, en un temps rècord, les depuradores damnificades estan operatives al 100 %” i donant servici als ciutadans, però en situació de provisionalitat, i que s’està treballant per a retornar-les al seu estat d’abans de les riuades, amb tots els seus estàndards de qualitat i millorant les seues prestacions.

El cap del Consell ha fet estes declaracions en la seua visita a les obres de la depuradora d’Algemesí – Albalat de la Ribera, danyada pels arrossegaments i desbordaments de séquies i del riu Magre el passat octubre, i en les quals la Generalitat ha invertit 133.000 euros.

El president ha destacat la partida de 54,6 milions d’euros que va activar la Generalitat en el marc del Pla Recuperem València per a reparar els danys patits per 123 depuradores gestionades per l’EPSAR. Unes obres, ha afegit, “que s’estan executant en temps rècord” i en la qual continuen treballant més de 500 persones.

Carlos Mazón ha subratllat, així mateix, que la Comunitat Valenciana “és la que més i millor recupera, depura i reutilitza l’aigua en tota Espanya” i en este sentit ha recordat que, “un mes després de les inundacions, ja havíem aconseguit l’abocament zero en l’Albufera, gràcies a la planta provisional de bombament de Picanya”.

Durant la seua visita, el president ha realçat que les actuacions en l’EDAR d’Algemesí, que ja estan en la seua recta final, s’estiguen desenrotllant mentres continua en servici la depuració d’aigües. Unes labors que van començar a mitjan novembre, a penes uns dies després de les inundacions, la qual cosa demostra la ràpida resposta de la Generalitat per a dur a terme una actuació necessària “per a retornar al seu normal funcionament el sistema de depuració i sanejament d’aigües”, ha ressaltat.

Les obres de reparació d’esta depuradora, que dona servici a més de 63.000 habitants, se centren en l’extracció i neteja de llims i arenes dels equips afectats, la reparació i/o substitució dels equips avariats i la recuperació del procés biològic.

**Reconstrucció d’Algemesí**

El president ha destacat les inversions realitzades per la Generalitat en matèria d’infraestructures i residus a Algemesí, un dels municipis més afectats per les riuades. En este sentit, ha detallat els 4,75 milions d’euros destinats a la restauració del pont de la CV-42, que va permetre restablir la connectivitat del municipi.

Així mateix, ha ressaltat que la Generalitat “ha assumit la rehabilitació d’infraestructures de titularitat municipal afectades per les inundacions, després de la cessió de competències per part de l’Ajuntament”, per un import de 4,2 milions. Entre estes actuacions es troben la passarel·la per als vianants d’accés al col·legi Maristes, el pont des de la CV-5121 que connecta Algemesí amb Alzira, i el pont que connecta amb Guadassuar des de la carretera CV-5232.

El cap del Consell s’ha referit també a la inversió de 16 milions d’euros realitzada en la gestió de residus i ha subratllat que la Conselleria de Medi Ambient va clausurar el passat 11 de març el punt d’apilament local (PAL) de la localitat després de retirar 59.000 tones de residus.

**Falta de compromís del Govern central**

Carlos Mazón ha remarcat “la bona gestió” de l’Ajuntament d’Algemesí “per a recuperar la normalitat després de les riuades”. Prova d’això, ha afegit, “és com ha gestionat les targetes Recuperem València en col·laboració amb la Generalitat”, ja que n’ha tramitat més de 14.300 i va ser el primer municipi que va superar la barrera de les 10.000 entregades les primeres setmanes.

En este sentit, ha destacat l’esforç realitzat pel Consell per a dotar de transport gratuït els ciutadans afectats, en assumir els costos en autobusos, metro, tramvia i Rodalies, i ha sol·licitat al Govern central que “tinga sensibilitat amb la part que li toca” i s’encarregue de la gratuïtat dels Rodalies, “que són de la seua competència”, després que la Generalitat haja hagut de destinar 12 milions d’euros davant la falta de compromís de l’executiu.

Fecha: 16/04/2025